REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/234-17

3. novembar 2017. godine

B e o g r a d

ZAPISNIK

SEDME SEDNICE ODBORA ZA ZAŠTITU ŽIVOTNE SREDINE,

ODRŽANE 3. NOVEMBRA 2017. GODINE

Sednica je počela u 11,19 časova.

Sednicom je predsedavao Dejan Nikolić, zamenik predsednika Odbora, u skladu sa odredbom člana 70. st. 1. i 3. Poslovnika Narodne skupštine.

Sednici su prisustvovali članovi Odbora: Sonja Vlahović, Vladimir Petković, Ivana Stojiljković, Ivana Nikolić, Borka Grubor, Radoslav Cokić, Snežana Bogosavljević Bošković, Duško Tarbuk i Nada Lazić, kao i zamenici članova Odbora Josip Broz i Predrag Jelenković (zamenik člana Odbora Jasmine Karanac) i narodni poslanik Ljubinko Rakonjac.

Sednici nisu prisustvovali članovi Odobra: Miroslava Stanković Đuričić, Miloš Bošković, Jasmina Karanac, Borislav Kovačević i Nenad Milić.

Sednici je prisutvovala predstavnica Zelene stolice Valentina Đureta iz Beogradskog fonda za političku izuzetnost.

Na predlog zamenika predsednika Odbora, jednoglasno je usvojen sledeći:

D n e v n i r e d

1. Izbor predsednika Odbora.

Pre prelaska na rad po utvrđenom dnevnom redu, usvojen je Zapisnik Šeste sednce Odbora za zaštitu životne sredine, održane 17. jula 2017. godine.

Prva tačka dnevnog reda - **Izbor predsednika Odbora**

Predsedavajući je konstatovao da je predsednik Odbora dr Branislav Blažić podneo ostavku na funkciju narodnog poslanika, pa je potrebno da Odbor izabere novog predsednika Odbora.

Član Odbora Vladimir Petković predložio je člana Odbora Ivanu Stojiljković za predsednika Odbora za zaštitu životne sredine, istakavši da je bila veoma aktivna u radu ovog odbora u dva saziva Narodne skupštine, kao i da je učestvovala u radnoj grupi nadležnog ministarstva.

U diskusiji koja je usledila, učestvovali su članovi Odbora: Dejan Nikolić i Ivana Nikolić.

Predsedavajući je rekao da je, na početku saziva Narodne skupštine, postignut dogovor o tome kojoj poslaničkoj grupi će pripasti koje mesto predsednika odbora i da je dogovoreno da predsednik ovog odbora bude iz Srpske napredne stranke, pa da se, u skladu sa tim, on slaže da se za predsednika odbor izabere Ivana Stojiljković. Istakao je da ovaj odbor dobro radi svoj posao i da se vode veoma kvalitetne diskusije, ali da se pravi rezultati tek očekuju.

Ukazano je na to da je rad ovog odbora bio veoma transparentan, da su sve predstavke upućene odboru bile dostavljane svim članovima, kao i na kvalitetna javna slušanja koja je odbor organizovao. Podržan je predlog za izbor Ivane Stojiljković za predsednika Odbora.

Odbor je (sa 12 glasova za, jedan član Odbora nije glasao), izabrao narodnog poslanika Ivanu Stojiljković za predsednika Odbora.

Novoizabrani predsednik Odbora Ivana Stojiljković istakla je da je ovaj odbor do sada odlično funkcionisao, kao i da je olakšavajuća okolnost to što su već postavljeni ciljevi da odbor radi bez obzira na političke razlike među članovima, ali je ukazala na to da se sada od nje mnogo očekuje, jer je potrebno nastaviti ono što je dosadašnji predsednik odbora odlično radio, usmeravajući rad odbora kako kroz zakonodavnu i kontrolnu funkciju, tako i kroz aktivizam i saradnju sa nevladinim sektorom.

Predstavnik Zelene stolice iznela je zadovoljstvo zbog toga što su predstavnici nevladinih organizacija okupljenih kroz mehanizam Zelene stolice do sada, u već tri saziva, uredno pozivani na svaku sednicu Odbora, kao i na sva javna slušanja koja je Odbor organizovao, pa su na taj način imali priliku da učestvuju u radu Odbora. Izrazila je nadu da će se ova praksa i dalje nastaviti i ukazala na to da preko 50 organizacija civilnog društva stoji na raspolaganju Odboru za sve informacije i pomoć.

Zaključujući sednicu Odbora, predsedavajući se zahvalio organizacijama civilnog društva na dosadašnjoj saradnji sa Odborom i aktivizmu na koji podstiču članove Odbora.

Sednica je završena u 11,40 časova.

SEKRETAR ZAMENIK PREDSEDNIKA

Milica Bašić Dejan Nikolić